OpenLLM-France/wikimedia huggingface dataset:
# TB/FC Suðuroy/Royn

El TB/FC Suðuroy/Royn va ser un club de futbol feroès amb seu a Trongisvágur. L'equip va ser el resultat d'una fusió dels tres clubs de l'illa de Suðuroy: el Tvøroyrar Bóltfelag, el FC Suðuroy i el Royn Hvalba.

## Fundació

El 15 de desembre de 2016 es va decidir que els tres clubs de l'illa Suðuroy es fusionessin en un nou club per a la temporada 2017. L'acord sobre la fusió va arribar a correcuita i no hi va haver prou temps per a trobar una nova identitat per al club, de manera que el seu nom va ser una combinació dels noms dels tres clubs. Aquest nom era massa llarg per utilitzar-lo, per la qual cosa els mitjans de comunicació van començar a utilitzar la paraula Suðuroyarliðið en el seu lloc, que significa "l'equip de Suðuroy". Per la seva banda els partidaris del nou equip havien acordat l'ús de la paraula Suðringar, que significa "Gent de Suðuroy".

## Participació a la 1a divisió feroesa

L'equip va començar la temporada 2017 amb molt bones sensacions. Tenien un nou directiu, l'exjugador internacional escocès Maurice Ross, i havien comprat tres jugadors noruecs. També van comprar l'exjugador del FC Suðuroy, Jón Krosslá Poulsen, i l'exjugador del TB Tvøroyri, Poul Ingason.
El TB/FC Suðuro /Royn va guanyar el seu primer partit, que va ser contra ÍF Fuglafjørður i durant les 5 primeres jornades es va mantenir en 1a i 2 posició. El cinquè partit va ser contra B36 Tórshavn, els campions de la lliga feroesa el 2014 i el 2015. El partit es va jugar el 23 d'abril de 2017 al camp de Við Stórá a Trongisvágur sota un temporal de neu i vent. Malgrat el B36 va marcar primer el Suðringar va acabar guanyant 3 a 2.

## Dissolució

Tanmateix, el TB/FCS/Royn va baixar de forma i va acabar la temporada 2017 només en el vuitè lloc. L'any següent van acabar en una posició millor, però la fusió no va aguantar i es va acabar desfent quan va acabar la temporada. El TB va heretar el seu lloc a la primera divisió, el FC Suðuroy va reprendre el joc a la 2. deild (3a divisió) i el Royn a la 3. deild (4a divisió).

## Referències

* ↑ «Nú verður eitt felagslið í Suðuroynni í Effodeildini» (en feroès). nordlysid.fo, 15-12-2016. Arxivat de l'original el 2017-02-27. [Consulta: 3 juliol 2020].
* ↑ «Suðuroyarliðið spældi søguligan dyst leygardagin» (en feroès). portal.fo, 12-02-2017. Arxivat de l'original el 2020-07-03. [Consulta: 5 juliol 2020].
* ↑ «Rópa Suðringar» (en feroès). Sudurras, 10-03-2017. Arxivat de l'original el 2017-04-05. [Consulta: 5 juliol 2020].
* ↑ «Her sæst flott comeback frá TB/FC Suðuroy/Royn» (en feroès). KVF, 23-04-2017. [Consulta: 5 juliol 2020].

## Vegeu també

* Futbol a les Illes Fèroe
# Stranda

Stranda és un municipi situat al comtat de Møre og Romsdal, Noruega. Té 4.598 habitants (2016) i té una superfície de 866.11 km². El centre administratiu del municipi és el poble homònim.

## Referències

* ↑ «Població l'1 de gener de 2016. Tot el país, comtats i municipis» (en anglès). Oficina Central d'Estadístiques de Noruega. [Consulta: 6 maig 2016].

## Enllaços externs

* Stranda - Lloc web oficial
# Taigrean

Els Taigrean (en armeni: Տայգրեան) van ser una família de nakharark (nobles) d'Armènia amb el feu hereditari a la comarca del Taigreank a la província de Vaspurakan.

## Referències

* ↑ «-Armenian Princely Families-». Arxivat de l'original el 2020-07-31. [Consulta: 4 desembre 2021].
# Stephen Bloomer

Stephen Bloomer, més conegut com a Steve Bloomer, (Cradley, Worcestershire, 20 de gener de 1874 − Derby, 16 d'abril de 1938) fou un futbolista i entrenador de futbol anglès dels anys 1890 i 1900.

## Trajectòria

Com a futbolista la major part de la seva trajectòria la visqué al Derby County, on es convertí en una llegenda, però també jugà al Middlesbrough. El 17 de gener de l'any 2009 fou alçat un bust a l'estadi Pride Park de la ciutat de Derby, en honor seu. Fou un gran golejador. A la lliga marcà en 536 partits un total de 317 gols. També marcà 28 gols en 23 partits amb la selecció anglesa.
Bloomer també jugà a beisbol al club Derby County Baseball Club essent tres cops campió britànic. També practicà el criquet de forma amateur. Un cop retirat fou entrenador.
El 1998 fou escollit per la Football League a la llista de les 100 llegendes del futbol anglès.

## Palmarès
### Jugador

Anglaterra
* Campionat Britànic de futbol
** 1895, 1898, 1899, 1901, 1903 (compartit), 1904, 1905 (compartit), 1906
Derby County
* Segona Divisió
** 1911-12
* Màxim golejador de la lliga anglesa de futbol
** 1895-96, 1896-97, 1898-99, 1900-01, 1903-04

### Entrenador

Real Unión
* Copa del Rei de futbol: 1
** 1924
* Campionat de Guipúscoa: 1
** 1923-24

### Jugador de beisbol

Derby County Baseball Club
* Campionat britànic de beisbol: 3
** 1895, 1897, 1898

## Referències

* ↑ «Now Steve Bloomer really is watching». Derby Evening Telegraph. Arxivat de l'original el 2009-01-22. [Consulta: 22 abril 2010].
* ↑ «Bloomer and baseball». Arxivat de l'original el 2008-06-16. [Consulta: 22 abril 2010].
* ↑ «Football Legends list in full». BBC Sport, 05-08-1998 [Consulta: 10 gener 2009].

## Enllaços externs

* Steve Bloomer Memorial Arxivat 2009-03-27 a Wayback Machine.
* «Rams remember a legendary player». BBC News, 16-01-2005 [Consulta: 10 agost 2008].
# Sundoreonectes

Sundoreonectes és un gènere de peixos de la família dels balitòrids i de l'ordre dels cipriniformes que es troba a Borneo (incloent-hi Sabah) i l'illa de Tioman (Pahang, Malàisia).

## Taxonomia

* Sundoreonectes obesus (Vaillant, 1902)
* Sundoreonectes sabanus (Chin, 1990)
* Sundoreonectes tiomanensis (Kottelat, 1990)
Només Sundoreonectes sabanus i Sundoreonectes tiomanensis apareixen a la Llista Vermella de la UICN.

## Referències

* ↑ The Taxonomicon (anglès)
* ↑ Ng, H. H., H. H. Tan i K. K. P. Lim, 1999. The inland fishes of Pulau Tioman, Peninsular Malaysia. Raffles Bull. Zool. 1999(Suppl.6):169-187.
* ↑ GBIF (anglès)
* 1 2 Catalogue of Life (anglès)
* ↑ Vaillant, L. L., 1902. Résultats zoologiques de l'expédition scientifique Néerlandaise au Bornéo central. Poissons. Notes Leyden Mus. v. 24 (note 1): 1-166, Pls. 1-2.
* ↑ Chin, P. K., 1990. A new Bornean species of loach, Elxis sabanus (Cobitidae) from Mendolong, Sabah. Malayan Nat. J. v. 43 (2): 72-76.
* ↑ Kottelat M., 1990. New species and populations of cave nemacheilines in south and south-east Asia (Osteichthyes: Balitoridae). Méms. Biospéléol. v. 17. 49-56. Arxivat 2016-03-03 a Wayback Machine.
* ↑ UICN (anglès)

## Enllaços externs

* ION (anglès)
* Discover Life (anglès)
# Souleymane Diamouténé

Souleymane Diamouténé (Sikasso, 30 de gener de 1983) és un exfutbolista malià de la dècada de 2000.
Fou internacional amb la selecció de futbol de Mali.
Pel que fa a clubs, destacà a US Lecce i AS Roma.

## Referències

* ↑ Souleymane Diamouténé Fitxa i estadístiques a la FIFA
* ↑ Souleymane Diamouténé a National-Football-Teams.com (anglès)
* ↑ «Ceduto Diamoutene alla Roma» (en italià). US Lecce, 31-01-2009 [Consulta: 31 gener 2009].
* ↑ «ACQUISIZIONE A TITOLO TEMPORANEO DEL DIRITTO ALLE PRESTAZIONI SPORTIVE DEL CALCIATORE SOULEYMANE DIAMOUTENE» (en italià). AS Roma, 31-01-2009 [Consulta: 18 maig 2012].
* ↑ «Roma, si chiude per Diamoutene» (en italià). Corriere dello Sport Stadio, 31-01-2009 [Consulta: 31 gener 2009].
* ↑ Souleymane Diamouténé, Fitxa a Soccerway
# Heliodor (filòsof)

Heliodor , en llatí Heliodoros, en grec antic Ἡλιόδωρος, fou un filòsof estoic grec que durant el regnat de Neró es va convertir en un dels famosos delatores. Entre les seves víctimes hi havia el seu propi deixeble Licini Silani. Va rebre els atacs de Juvenal a la Sàtira primera.

## Referències

* ↑ 4.Heliodorus a: William Smith (editor), A Dictionary of Greek and Roman Biography and Mythology. Vol. II. Boston: Little, Brown & Comp., 1867, p. 373
# Hengduan Shan

L'Hengduan Shan és una serralada al sud-est asiàtic que forma la frontera entre Myanmar i Yunnan, a la Xina. La cadena es desenvolupa aproximadament de nord a sud, definint l'extrem oriental de l'altiplà del Tibet.
En gran part coberta de boscos de coníferes subalpins, les elevacions oscil·len entre els 1.300 i els 4.000 m. El bosc dens, pristi, l'aïllament relatiu i el fet que la majoria de l'àrea ha romàs lliure des de les glaciacions, proporciona un hàbitat molt complex amb un alt grau de diversitat biològica. Aquesta regió muntanyosa és la casa del panda gegant, rar i amenaçat. Altres espècies natives de les muntanyes són el teix xinès (Chinensis Taxus) i diverses plantes, cérvols i primats.
Els grups mediambientals han reconegut aquesta ecoregió a mesura que s'ha vist amenaçada per "un creixement de la població humana i la consegüent demanda de la tala de boscos i de productes de la fauna per a usos medicinals i altres".

## Referències

* ↑ Ecoregions a panda.org
# Henri Hubert

Henri Hubert (6è districte de París, 23 de juny de 1872 - Chatou, 25 de maig de 1927) fou un arqueòleg i un sociòleg francés especialitzat en religió comparada i història de les religions. És sobretot conegut per les seves investigacions sobre els pobles celtes i per la seva col·laboració amb Marcel Mauss i d'altres membres de l'Année sociologique.

## Biografia

De jove, va freqüentar el Liceu Louis-le-Grand on l'abat Quentin, almoiner de l'entitat, va despertar en ell l'interès per l'estudi de les religions en general i de la religió assíria en particular. Havent ingressat a l'Escola Normal superior va aconseguir graduar-se en història l'any 1895. La seva tesi de doctorat va tractar sobre les religions pre-cristianes de l'Àsia Menor.
Henri Hubert es va dedicar més a la investigació que no pas a l'ensenyament. Va esdevenir director d'investigacions a l'École pratique des hautes études (secció de ciències religioses i religions primitives d'Europa) i va ser nomenat, l'any 1898, conservador-adjunt al museu d'Arqueologia nacional de Sant-Germain-en-Laye.
És també del 1898 que data la seva amistat amb Marcel Mauss i la seva col·laboració a l'Année sociologique d'Émile Durkheim.
L'any 1906, Henri Hubert va esdevenir professor a l'École du Louvre. Els seus cursos abordaven la prehistòria etnogràfica d'Europa. Al llarg dels dos primers decennis del segle xx, Hubert va continuar publicant investigacions sobre l'Àsia i sobre els celtes.
Els seus darrers anys van ser afectats per la mort d'en Durkheim, l'any 1917, i per la defunció prematura de la seva muller, l'any 1924.

## Publicacions

* Esquisse d'une théorie générale de la magie, amb Marcel Mauss, París, L'Année sociologique, 1902-1903
* Mélanges d'histoire des religions : de quelques résultats de la sociologie religieuse, le sacrifice, l'origine des pouvoirs magiques, la représentation du temps. Biblioteca de filosofia contemporània », 1909
* Les Celtes et l'expansion celtique jusqu'à l'époque de La Tène, Albin Michel, 1932 (reedició l'any 1974, i l'any 2007, per Jean de Bonnot)
* Les Celtes depuis l'époque de la Tène et la civilisation celtique, La Renaissance du livre, 1932 (reedició l'any 2007 per Jean de Bonnot)
* Les Germains: cours professé à l'École du Louvre en 1924-1925, París, Albin Michel, 1952

## Bibliografia

* Laurent Olivier (dir), La Mémoire et le Temps. L'œuvre transdisciplinaire d'Henri Hubert (1872-1927), Demopolis, 2018, 354 pàg.

## Fonts

* Revista històrica, CLVI, 1927, pàg. 441

## Notes i referències

* ↑ Christine Lorre, "Henri Hubert et les perspectives sociologiques mises en œuvre au musée des Antiquités nationales", in Christine Laurière (dir.), 1913, la recomposition de la science de l'Homme, Lahic / DPRPS-Direction des patrimoines, coll. "Les Carnets de Bérose", 7 (2015). [En ligne]. Disponible sur : http://www.berose.fr/?1913-la-recomposition-de-la-675.

## Vegeu també

* Etnohistòria
# Hieràpolis

«Hieràpolis» té aquests significats:
Tres ciutats van portar el nom de Hieràpolis:
* Hieràpolis o Hieràpolis de Síria, actualment Menbidj o Manbij.
* Hieràpolis de Frígia entre el Licos i el Meandre, desapareguda vers el segle xi.
* Hieròpolis de Cilícia al riu Piramos, no identificada. Esmentada a alguna font erròniament com a Hieràpolis.
# Hidjar

Les hidjar (al-Hidjar, singular hidjra) foren una sèrie de colònies que va fundar Abd-al-Aziz ibn Saüd (conegut com a Ibn Saud), entre 1912 i 1928 per sedentaritzar als beduïns de l'Aràbia Saudita.
La primera colònia fou al-Artawiyya al territori tribal dels Mutayr (entre Najd i Kuwait); va seguir al-Ghatghat al territori (dira) dels Utaiba. Es van arribar a fundar 130 colònies. Es van formar dins d'aquests fraternitats (al-Ikhwan) que van extremar el zel religiós i van acabar considerant al rei com enemic de l'islam i es van revoltar, però foren reprimits (1930). Algunes colònies foren arrasades.

## Bibliografia

* ↑ C. Nallino, L'Arabia sa'udiana, Roma 1938
# Hollis (Nou Hampshire)

Hollis és una població dels Estats Units a l'estat de Nou Hampshire. Segons el cens del 2000 tenia 7.015 habitants.

## Demografia

Segons el cens del 2000, Hollis tenia 7.015 habitants, 2.440 habitatges, i 2.025 famílies. La densitat de població era de 85,3 habitants per km².
Dels 2.440 habitatges en un 42% hi vivien nens de menys de 18 anys, en un 74,9% hi vivien parelles casades, en un 5,8% dones solteres, i en un 17% no eren unitats familiars. En el 13,4% dels habitatges hi vivien persones soles el 4,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,88 i el nombre mitjà de persones que vivien en cada família era de 3,16.
Per edats la població es repartia de la següent manera: un 29,6% tenia menys de 18 anys, un 3,8% entre 18 i 24, un 28,5% entre 25 i 44, un 29,8% de 45 a 60 i un 8,3% 65 anys o més.
L'edat mediana era de 40 anys. Per cada 100 dones de 18 o més anys hi havia 98 homes.
La renda mediana per habitatge era de 92.847$ i la renda mediana per família de 104.737$. Els homes tenien una renda mediana de 76.025$ mentre que les dones 46.161$. La renda per capita de la població era de 44.936$. Entorn del 2,8% de les famílies i el 2,6% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Hollis». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Hollis». American Fact Finder. Oficina del Cens dels Estats Units, 12-01-2010.
# Hug I de Nordgau

Hug I de Nordgau, mort el 940 fou comte a Nordgau, a l'Ortenau i a l'Aargau. Es qualifica igualment de comte de Hohenburg. Era fill d'Eberard III, comte al Nordgau i a l'Aargau, i de la seva dona, Adelinda.
Va succeir al seu pare el 910, augmentant els seus estats amb els comtats d'Eguisheim, de Hohenburg, i de Ferrette, aquest últim pel dret de la seva dona. Per mantenir-se en els drets sobre els béns i ingressos de l'abadia de Lure, de la qual el seu pare s'havia apoderat, es va veure obligat d'actuar contra els religiosos. Colpit d'una greu malaltia i tement per a la seva vida, Hug va prometre restablir l'abadia en tots els seus drets i privilegis si aconseguia curar-se. El seu vot satisfet, va fer, a tall de remissió, un instant de mortificació i d'humilitat envers l'església, acompanyat pels seus tres fills, a l'abadia. Hug va prendre llavors els hàbits, i va procedir a la reintegració dels religiosos.
Va morir al monestir el 940.

## Filiació

Es va casar amb Hildegarda de Ferrette, de la qual:
* Eberard IV de Nordgau, que va succeir al seu pare
* Hug, que va obtenir en el repartiment el comtat d'Eguisheim, i del qual la branca va agafar aquest nom distintiu
* Gontran el Ric (+ 970) comte al Sundgau i a l'Aargau, tronc de la casa d'Habsburg (després Àustria).
* Adela, o Alix,(+ 961), casada a Renyer III d'Hainaut, del que va tenir a Renyer IV de Mons, i Lambert I de Lovaina.

## Notes i referències

* ↑ GRAFEN im NORDGAU a Medieval Lands
* ↑ d'après Histoire généalogique des maisons souveraines d'Europe, T. I, p.93: Comtes d'Habsbourg de la maison d'Alsace, Gontram Ier, dit le Riche, fils de Hugues Ier de Nordgau... non confirmé par Foundation for Medieval Genealogy
* ↑ Le bâtisseur de l'Abbatiale d'Ottmarsheim, au début du siecle XI, en 1030, se nomme Rodolphe d'Altenbourg, qui ne porte pas encore le nom de Habsbourg, etc...

## Fonts

* Histoire généalogiques des maisons souveraines d'Europe, T. 1, pp. 67 et suivantes, Nicolas Viton de Saint-Allais, 1811-1812.
* Hug, fill d'Eberard III de Nordgau, Fondation pour la généalogie médiévale (anglès).
# Hug I d'Arborea

Hug I d'Arborea, conegut també com a Hug II Ponç de Cervera, Hug II de Bas o Hug Poncet, (Oristany (Sardenya) 1178) net de Barisó I d'Arborea i de la segona dona d'aquest, Agalbursa.
Era fill d'Hug I de Cervera vescomte de Bas, i d'Ispella Serra, filla de Barisó I. Fou jutge d'Arborea el 1185 sota regència de Ramon de Torroja, marit de Gaia, la germana d'Agalbursa, designat en testament. El compromís d'Oristany (1192) el va reconèixer conjuntament amb Pere I d'Arborea, fill del primer matrimoni de Barisó I. El 1195 Guillem Salusi IV de Caller va envair el jutjat d'Arborea, va fer presoner a Pere I d'Arborea, va assetjar Oristany i va obligar a Hug a signar la pau cedint territoris i amb la condició que s'havia de casar amb Preciosa de Lacon, de la família de Pere i filla de Guillem Salusi de Càller; matrimoni que es va celebrar el 1206.
Hug va portar el títol de rei d'Arborea i fins i tot de vegades rei de Sardenya. La seva dedicació al jutjat li va costar la pèrdua del vescomtat de Bas que fou abandonat en mans de l'hereu testamentari Ponç III de Cervera (1185-1195) i del seu fill Pere II de Cervera (1195-1198) però el 1198 es va arribar a un acord que implicava el reconeixement d'Hug, i certes compensacions econòmiques a Pere II; Hug va retornar a Arborea i va deixar la regència del vescomtat a son cosí Hug III de Torroja, fill de Gaia i de Ramon, que va morir el 1221 i va deixar la regència a sa germana Eldiarda, casada amb Ramon de Palau.
Hug I (II de Bas) va morir el 1211 (o el 1221 segons altres fonts) i el va succeir el seu fill Pere II d'Arborea o de Bas-Lacon.

## Enllaços externs

* «Hug I d'Arborea». Gran Enciclopèdia Catalana. Barcelona: Grup Enciclopèdia Catalana.
# Hudson (Nou Hampshire)

Hudson és una població dels Estats Units a l'estat de Nou Hampshire. Segons el cens del 2000 tenia 22.985 habitants.

## Demografia

Segons el cens del 2000, Hudson tenia 22.928 habitants, 8.034 habitatges, i 6.258 famílies. La densitat de població era de 313,1 habitants per km².
Dels 8.034 habitatges en un 41% hi vivien nens de menys de 18 anys, en un 64,8% hi vivien parelles casades, en un 9% dones solteres, i en un 22,1% no eren unitats familiars. En el 16,3% dels habitatges hi vivien persones soles el 4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,83 i el nombre mitjà de persones que vivien en cada família era de 3,17.
Per edats la població es repartia de la següent manera: un 28,2% tenia menys de 18 anys, un 6,3% entre 18 i 24, un 35,3% entre 25 i 44, un 22,3% de 45 a 60 i un 7,9% 65 anys o més.
L'edat mediana era de 35 anys. Per cada 100 dones de 18 o més anys hi havia 95,6 homes.
La renda mediana per habitatge era de 64.169$ i la renda mediana per família de 71.313$. Els homes tenien una renda mediana de 46.198$ mentre que les dones 31.315$. La renda per capita de la població era de 25.696$. Entorn de l'1,2% de les famílies i el 2,3% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Hudson». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Hudson». American Fact Finder. Oficina del Cens dels Estats Units, 12-01-2010.
# Hilliard (Ohio)

Hilliard és una ciutat dels Estats Units a l'estat d'Ohio. Segons el cens del 2000 tenia 24.230 habitants.

## Demografia

Segons el cens del 2000, Hilliard tenia 24.230 habitants, 8.577 habitatges, i 6.492 famílies. La densitat de població era de 839,8 habitants/km².
Dels 8.577 habitatges en un 46,3% hi vivien nens de menys de 18 anys, en un 64,7% hi vivien parelles casades, en un 7,8% dones solteres, i en un 24,3% no eren unitats familiars. En el 19,5% dels habitatges hi vivien persones soles el 5,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,8 i el nombre mitjà de persones que vivien en cada família era de 3,26.
Per edats la població es repartia de la següent manera: un 32,1% tenia menys de 18 anys, un 5,5% entre 18 i 24, un 37,8% entre 25 i 44, un 17,4% de 45 a 60 i un 7,2% 65 anys o més.
L'edat mediana era de 33 anys. Per cada 100 dones de 18 o més anys hi havia 92,6 homes.
La renda mediana per habitatge era de 69.015 $ i la renda mediana per família de 76.207 $. Els homes tenien una renda mediana de 50.551 $ mentre que les dones 35.733 $. La renda per capita de la població era de 28.496 $. Aproximadament el 0,6% de les famílies i el 2,2% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Hilliard». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 9 agost 2010].
* ↑ «Geographic Comparison Table- Hilliard». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 9 agost 2010].
# Hillebach

El Hillebach (en Baix alemany Hillebeek) junt amb l'Stroiter Bach són els dos rierols font del Krummes Wasser al nord de la ciutat d'Einbeck a l'Estat de Baixa Saxònia a Alemanya. Junts amb el Krummes Wasser té una àrea de 55,34km².
Neix al serrat de la reserva natural de Böhlberg al nucli de Mainzholzen al municipi d'Elmen i desemboca al Krummes Wasser a la barriada de Kuventhal. Rega a més els pobles d'Eimen, Wenzen i Hallensen. Desguassa via l'Ilme, el Leine, l'Aller i el Weser al mar del Nord.

## Galeria

* L'Hillebach passa davant d'un graner construït amb entramat de fusta
* El pont al costat de l'estació de bombers de Wenzen
* L'aiguabarreig de l'Hillebeek i de l'Stroiter Beek.

## Referències

* ↑ Übersicht der Oberflächenwasserkörper zur Umsetzung der EG-WRRL Arxivat 2012-02-18 a Wayback Machine. Web del Ministeri del medi ambient i de la protecció climàtica de Baixa Saxònia, consultat el 17 d'octubre de 2011 (traducció: Compendi hidrogràfic per a l'aplicació de la directiva europea per a la protecció de les aigües de superfície) (alemany)
* ↑ Open Street Map
* ↑ Mapa: Naturpark Solliing-Vogler, Hannover, Landesvermessung und Geobasisinformation Niedersachen, 1995
# Hjar Ennhal

Hjar Ennhal (en àrab حجر النحل, Ḥjar an-Nḥal; en amazic ⵃⵊⴰⵔ ⵏⵃⴰⵍ) és una comuna rural de la prefectura de Tanger-Assilah, a la regió de Tànger-Tetuan-Al Hoceima, al Marroc. Segons el cens de 2014 tenia una població total de 9.792 persones.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 26 de desembre 2018. [Consulta: 19 novembre 2015].
# Bacina

Una bacina, és una safata o bol de metall o altres materials. Segons el tipus de bacina el recipient serveix per a demanar almoina o també per a contenir líquids o altres substàncies. Sovint les bacines tenien usos religiosos o rituals. Les bacines utilitzades a l'església catòlica són generalment de llautó o d'aram i sovint porten decoracions. A l'Antic Testament una bacina es feia servir per recollir la sang dels animals sacrificats. Les bacines anomenades Kapala de certs rituals tàntrics de l'hinduisme i del budisme Vajrayana estan fetes amb un crani humà.
Viccionari